**1.**

**UVOD U OBLAST NEUROPSIHOLOGIJE**

(važi za sva tri predmeta na osnovim studijama: Neuropsihologiju, Neuropsihologiju razvojnog doba i Neuropsihološku dijagnostiku)

**ŠTA DOBIJATE OVIM PREDMETOM?**

- povezivanje ’neuroloških’ i ’psiholoških’ predmeta i razumevanje da ono što vas oni uče predstavlja tek ’različite strane iste medalje’

- osnovu za razumevanje sposobnosti i ograničenja ljudi uopšte (uključujući i vas same)

- osnovu za razumevanje ’drugačijosti’ vašeg budućeg ’klijenta’, deteta ili odraslog, te mogućnostI da za njega odaberete i primenite najbolji raspoloživi tretman

**’KLJUČNA REČ’ U NEUROPSIHOLOGIJI JE ’RAZUMEVANJE’**

Osnovni cilj neuropsihologije kao (naučne) oblasti je razumevanje: kako nastaju i kako ’rade’ naši psihički procesi, ili, kako mozak uspeva (ili ne uspeva) da ih obezbedi. Interes neuropsihologije na prvom mestu je teorijski, pa su tako postavljeni i naši kursevi, a umnogome i pitanja na ispitu.

[Praktična primena tog razumevanja (na primer, ’neuropsihološka procena’) obično je studentu mnogo zanimljivija, ali (na žalost?) apsolutno neupotrebiva bez prethodnog. Na primer, u ’tumačenju’ rezultata nekog neuropsihološkog testa primarno je vaše znanje o predmetu merenja i testu, a testovni rezultati i norme dobijaju smisao tek u kontekstu.]

**NEUROPSIHOLOGIJA U ONOME ŠTO VEĆ ZNATE**

Mnoge ideje i pojmovi koje već koristite poreklom su i zasnovani na znanjima iz neuropsihologije. Na primer, struktura dugoročnog pamćenja kakvu učite ili pojam egzekutivnih (’izvršnih’) funkcija. Ovaj kurs je prilika da ih razumete bolje, ali i mnoge koje za sada prepoznajete tek kao usko ’psihološke ’ ili ’neurološke’.

**OSNOVNA ZNANJA**

**(preduslov da uopšte počnete čitati obaveznu literaturu)**

Kao što sam naziv predmeta govori, u pitanju je svojevrsni spoj neuronauke i psihologije. Sve što do sada znate iz jednog ili drugog vam je bitno, a posebno:

- struktura mozga (posebno kore velikog mozga) i generalno CNS

- organizacija čulnog prenosa (posebno vid, sluh, telesne senzacije)

- organizacija motornog sistema

- načini/organizacija prenosa aktivacije/informacija kroz mozak

- psihičke funkcije: sposobnosti (opažanje, pamćenje, govor...), emocije, motivacija.

- inteligencija (ali se spremite da joj pristupite na potpuno nov način, na primer, pitanjem odakle potiče)

- razvoj psihičkih funkcija

- semiologija žarišnih ozleda mozga (+ Lurijina teorija normalne neuropsihičke organizacije zasnovana na istoj)

**OBAVEZNA LITERATURA**

Za predmet Neuropsihologija:

 - osnovna znanja (kome je potrebno, u dopunskom pretraživanju www bolje informacije se po pravilu dobijaju ’krstarenjem’ engleskim govornim područjem)

 - e-knjiga ’Uvod u neuropsihologiju’ na web stranici predmeta

 - ’Uvod u neuropsihološku dijagnostiku’, Krstić i sar. 2016 (opšti deo, odabrani testovi, za Oligo i razvojni deo na kraju); uvek dostupna kod izdavača (Centar za primenjenu psihologiju), u potkrovlju Rudarsko-geološkog fakulteta

Neuropsihologija razvojnog doba:

 Prethodno +

 - Knjiga Razvojna neuropsihologija (N.Krstić 2008, ’podignite’ je iz repozitorijuma Fakulteta)

 - dopunski tekstovi za NPRD na web stranici predmeta

Neuropsihološka dijagnostika:

 Prethodno +

 - ’Uvod u neuropsihološku dijagnostiku’, Krstić i sar. 2016

**UPUTSTVO ZA ČITANJE**

Tekstovi nisu preobimni, ali uglavnom su veoma kondenzovani. Kako je sve međusobno povezano, nikada ne nastavljajte dalje pre no što vam je pročitano u potpunosti jasno, uključujući svaki pojedinačni pojam. Sve što ne uspete sami, razjasnićemo na vežbama/konsultacijama, tome su i namenjeni.

**2.**

**UPUTSTVA ZA RAD NA PREDMETU ’NEUROPSIHOLOGIJA’**

Za sve neuropsihološke predmete plan rada, sem u detaljima, ne odstupa bitno od ranijeg, a fokus je na razumevanju osnova, manje u pukoj količini stečenih informacija. Čitanje uopšteno možete organizovati u skladu sa sopstvenim interesovanjima, ali očekujemo da ćete se na predavanjima (vežbama, konsultacijama) ’pojaviti’ spremni (za planiranu temu).

’Mapama’ i ’Glosaru’ (na stranici predmeta) pristupite odmah. Među pojmovima u Glosaru prvo registrujte one kojima se ne morate dalje posebno baviti, ostale pokušajte da ’savladate’ što brže možete. Ponuđene ’neme mape’ (korteks iz tri različite projekcije) odštampajte u više primeraka (kasnije ćete dopunjavati potrebne) i ispunjavajte uporedo sa čitanjem i Uputstvom za mape; raspored ’zadataka’ će vas logično uvoditi u glavne teme kursa. Uvek slikajte urađene mape da im se može pristupiti elektronski (kao i svemu što želite da nam pokažete).

Početno čitanje (uglavnom obnova ranijeg znanja): poglavlja 2 (struktura i funkcija mozga) i 4 (semiologija kortikalnih ozleda); prvo (uvodno) poglavlje prelistajte tek za sticanje osnovnog uvida u oblast.

Savet: pišite beleške dok čitate i sakupljajte sav urađeni materijal (beleške, mape, pojmovi iz glosara) sistematično i na jednom mestu, uvek ostavivši dovoljno prostora za korekcije i dopune. Neverovatno korisno za pripremu ispita.

**3a.**

**’NEUROPSIHOLOGIJA’ - PLAN RADA ZA LETNJI SEMESTAR 2024/25**

Približan raspored tema u ovom semestru:

 - strukturna i funkcionalna organizacija mozga (u kontekstu obezbeđivanja mentalnih procesa)

 - semiologija žarišnih ozleda (znaci fokalnih ozleda po regijama)

 - zaključivanje u neuropsihologiji

 - metode i tehnike u neuropsihologiji

 - kognitivna neuropsihologija (primer: pamćenje)

 - struktura kognitivnih funkcija (do kraja kursa); minimalno: egzekutivne funkcije, vizuoprostorne sposobnosti, inteligencija, socijalna kognicija

 - neuropsihološka rehabilitacija

 - za sve sem Logo smera: neuropsihologija razvojnog doba

**3b.**

**’NEUROPSIHOLOGIJA RAZVOJNOG DOBA’ - PLAN RADA ZA LETNJI SEMESTAR 2024/25**

 Približan raspored tema u ovom semestru:

 - normalan razvoj strukture i funkcije mozga (empirijski podaci i teorijske postavke)

 - aberacije cerebralnog sazrevanja, neurorazvojni poremećaji, stečene ozlede mozga u razvojnom dobu

 - zaključivanje u razvojnoj neuropsihologiji

 - razvoj kognitivnih funkcija - minimalno: egzekutivne, jezik, pažnja, vizuoprostorne sposobnosti, inteligencija, socijalna kognicija

 - neuroplastičnost nakon razvojnog doba

 - neuropsihološka procena i snimanje mozga u detinjstvu

Opšti preduslov za praćenje kursa: Položen (ili ovladan) sadržaj predmeta ’Razvojna psihologija’; knjiga prof. Matejić ’Uvod u razvojnu psihologiju’ (posebno: poglavlje ’Metode i tehnike istraživanja’, Pijažeova epistemologija i razvoj inteligencije, determinante i mehanizmi razvoja uopšteno).

**3c.**

**’NEUROPSIHOLOŠKA DIJAGNOSTIKA’ - PLAN RADA ZA LETNJI SEMESTAR 2024/25**

Prema sadržaju i sekvenci tema u knjizi ’Uvod u neuropsihološku dijagnostiku’.